EU-johtajat pääsivät sopuun yhteisestä turvapaikkalinjasta maratoniksi venyneessä huippukokouksessa Brysselissä perjantaina.

Reutersin tietojen mukaan keskuksia tulee EU-maihin sekä EU:n ulkopuolelle. Sipilän mukaan EU-maihin perustettavien keskusten paikkaa ei ole vielä päätetty.

– Ensisijaisesti esimerkiksi Italia ja Espanja, mutta tietysti vielä paljon yksityiskohtia on auki. Nyt on annettu suuntaviivat, joilla päästään eteenpäin, kertoi Sipilä kokouksen jälkeen.

Turvapaikkaan oikeutetut ihmiset siirrettäisiin keskuksista EU-maihin jäsenmaiden vapaaehtoisuuteen perustuen. Muut palautettaisiin suoraan keskuksista.

Kokouksessa sovittiin myös, että Libyaa ja Turkkia tuetaan turvapaikkakysymyksessä. Turkille päätettiin myöntää toinen osa kolmen miljardin euron rahaerästä osana aiemmin sovittua sopimusta.

Afrikassa oleville siirtolaisiin liittyville projekteille EU aikoo laittaa rahaa 500 miljoonaa. Rahat suunnataan Marokolle sekä muille Pohjois-Afrikan maille.

Saksan liittokansleri Angela Merkelin mukaan EU-johtajien aikaansaama sopu antaa positiivisen signaalin.

Eurooppa-neuvoston puheenjohtaja Donald Tusk kertoi Twitterissä (siirryt toiseen palveluun), EU-maat ovat päässeet sopuun maahanmuuttokysymyksistä.

Diplomaattilähde kertoi aiemmin, että viime metreillä joukko EU-maita vaati lisää vakuutteluita siitä, että vastuuta turvapaikanhakijoista jaetaan vapaaehtoiselta pohjalta.

Vakuutteluita tarvitsivat lähteen mukaan muutkin kuin tiukinta linjaa ajavat Visegrad-ryhmän maat eli Puola, Tshekki, Unkari ja Slovakia.

Kokouksessa päätettiin myös jatkaa EU:n Venäjän-vastaisia talouspakotteita puolella vuodella.

Päivitetty 6:59: Otsikkoa, keskuksia perustetaan Välimeren rannoille, ei vain EU-maihin Välimeren rannoilla. Täydennetty Sipilän kommentti.

Lue myös:

Italia asettui poikkiteloin maahanmuutosta heti kättelyssä – Sipilä: Tulossa urani vaikein ilta huippukokouksessa

EU pohtii Välimeren yli pyrkivien siirtolaisten keskittämistä "alueellisiin maihinnousukeskuksiin" – Tuoko malli enemmän ongelmia kuin ratkaisuja?

Viisi kertaa rajan yli, aina poliisin kyydissä takaisin – Euroopan maahanmuuttopolitiikan ongelmat kiteytyvät Ventimigliassa

EU-johtajien reseptit Euroopan "kohtalonkysymykseen": Käsittelykeskukset ja palautussopimukset

Emmanuel Macron soitti Juha Sipilälle – "Loppuviikon huippukokous on asiasisällöltään hyvin painava"

Lähteet: STT, AP, Reuters, Yle